Al è martars e in direte su Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) al torne Babêl Europe.
Il program cuindisinâl dedicât a lenghis, musichis, minorancis e nazions cence stât, che al va in onde in direte vuê, martars ai 19 di Avrîl, a undis a buinore e in repliche doman, ai 20, a une dopo di misdì, al presente une mieze ore di musiche e peraulis cun novitâts discografichis, storie, storiis e atualitât.
Si fevele di Resistence e Liberazion, di memorie, di dirits, di imnis nazionâi e plui in gjenerâl di cjançons, cu la musiche dai galês Swnami, dai arbereshe Spasulati Band, di Sinead O’Connor, de innomenade cjantante catalane Marina Rossell e dai Lou Dalfin.
Dopo des dôs emissions in modulazion di frecuence e in internet – là che la radio libare dai furlans si pues scoltâle ancje cuntune aplicazion di pueste – ancje cheste gnove pontade di Babêl Europe si podarà cjatâle e tornâ a scoltâle in rêt.
Te pagjine web dedicade si puedin scoltâ ancje chês altris trasmissions di Babêl Europe, a tacâ di chê di dôs setemanis indaûr, cuant che si veve tacade la esplorazion dal album gnûf dai Lou Dalfin, Musica Endemica, e il viaç babelic al veve cjapât dentri ancje la Sardegne cun Claudia Aru, la Ladinie cun Grenz & Friends e il Paîs Basc, adun cu la Luisiane, cun Fermin Muguruza.
fur_Latn fur_Latn fur_Latn fur_Latn fur_Latn